Oikeusministeriö
PL 25
00023 Valtioneuvosto	
Oikeusministeriön lausuntopyyntö 21.9.2005	

	
KERAVAN SOSIAALI- JA TERVEYSVIRASTON LAUSUNTO HAAGIN LASTENSUOJELUSOPIMUKSEN VOIMAANSAATTAMINEN -TYÖRYHMÄN MIETINNÖSTÄ	

Keravan sosiaali- ja terveysvirasto katsoo, että Haagin lastensuojelusopimuksen voimaan saattaminen parantaisi ja selkiyttäisi lasten suojelun kansainvälisiä ulottuvuuksia.  Etenkin toimivaltaisuuden määritteleminen yhdelle valtiolle kuuluvaksi on hyvä uudistus.  Toimivallan antaminen lapsen asuinpaikkavaltiolle vaikuttaa lapsen kuulemisen ja monien muiden seikkojen valossa hyvältä ratkaisulta.  

Haagin sopimuksen toimivuus edellyttää kuitenkin mahdollisimman monen valtion sitoutumista sen noudattamiseen, mihin Suomen valtiona tulisi pyrkiä vaikuttamaan.

Oikeusministeriön toimiminen Haagin lastensuojelusopimuksessa tarkoitettuna keskusvirastona on tarkoituksenmukaista.  Oikeusministeriössä on kokemusta ja osaamista kyseisten kansainvälisten asioiden hoitoon.  Toisessa sopimusvaltiossa annettujen päätösten 
tunnustaminen ja keskittäminen Helsingin hovioikeuteen on niinikään perusteltua tarvittavan asiantuntemuksen ylläpitämisen ja kohtuullisen pienten asiamäärien keskittämisen näkökulmasta.

Yksittäisen kunnan kannalta riittävän konsultaatioavun ja koulutusmahdollisuuksien turvaaminen on keskeistä.  Keskikokoisessakin kunnassa Haagin lastensuojelusopimuksessa tarkoitettuja tapauksia tulee esille hyvin harvoin ja henkilöstön osaamisen ylläpitäminen on vaikeaa.   Oikeusministeriö on antanut tähän asti kiitettävästi neuvontaa kansainvälisiin lapsen huolto- ja tapaamisasioihin liittyen.  Kun kansainvälistyminen ja ihmisten liikkuvuus lisääntyy entisestään, tapauskohtainen konsultaatiotarve tullee lisääntymään.  

Koulutuksen osalta toivotaan yhteistyötä eri ministeriöiden välillä ja lääninhallitusten huomioon ottamista yhtenä koulutusta järjestävänä ja myös kunnille neuvontaa antavana tahona.

Maija Gartman
sosiaalijohtaja